b'\n_START_ARTICLE_\nTauno Nurmi\n_START_PARAGRAPH_\nTauno Nurmi (25. huhtikuuta 1922 Kangasala \xe2\x80\x93 18. joulukuuta 2014 Tampere) oli suomalainen ratamoottoripy\xc3\xb6r\xc3\xa4ilij\xc3\xa4._NEWLINE_Nurmi oli koulutukseltaan koneteknikko. Sotavuosina h\xc3\xa4n osallistui vuonna 1944 Teikarsaaren taisteluihin haavoittuen. Ty\xc3\xb6uransa h\xc3\xa4n aloitti Valtion lentokonetehtaalla suunnittelijana ja sen j\xc3\xa4lkeen teknisten aineiden opettajana Parantolaopistossa sek\xc3\xa4 my\xc3\xb6hemmin P\xc3\xa4lk\xc3\xa4neen yhteiskoulussa.\n_START_SECTION_\nKilpailu-ura\n_START_PARAGRAPH_\nKansainv\xc3\xa4lisen kilpailu-uransa Nurmi aloitti voittamalla Viron mestaruuskilpailuissa Piritan radalla 500-kuutioisten sarjan vuonna 1958. Maailmanmestaruuskilpailuissa h\xc3\xa4n p\xc3\xa4\xc3\xa4si 10 parhaan joukkoon vuosina 1962 ja 1963. Lis\xc3\xa4ksi h\xc3\xa4n osallistui kilpailuihin vuonna 1966.\n_START_SECTION_\nKehitysty\xc3\xb6\n_START_PARAGRAPH_\nTekninen suunnittelu oli Nurmelle ammattimainen harrastus, jota Suomen valtio ja useat ulkomaiset \xc3\xb6ljy-yhti\xc3\xb6t tukivat. H\xc3\xa4n suunnitteli ja rakensi 350-kuutioisen V8 Premier -kilpamoottoripy\xc3\xb6r\xc3\xa4n, joka her\xc3\xa4tti paljon huomiota muun muassa Yhdysvalloissa. Lis\xc3\xa4ksi h\xc3\xa4n osallistui hyv\xc3\xa4ll\xc3\xa4 menestyksell\xc3\xa4 yhteisty\xc3\xb6ss\xc3\xa4 Tampereen teknillisen korkeakoulun Remmi-Teamin kanssa Pisaralla pisimm\xc3\xa4lle -kilpailuihin Suomessa ja muualla Euroopassa.\n_START_SECTION_\nHuomionosoitukset\n_START_PARAGRAPH_\nNurmelle my\xc3\xb6nnettiin Suomen Moottoriliiton kultainen ajajamerkki vuonna 1965.'